又用前韻送僧
作者：釋慧空
朝代：宋

paragraphs: 空王子，出空門，敏於選佛訥於言。
老少同科無異學，盡傾阿耨作詞源。
龍虎榜，輝乾坤，一字元無作麽分。
汝見是汝爲第一，我見是我作狀元。
有驚群，有獨脫，可中丹桂和根拔。
把作枯柴竈裏燒，誰能更著空王褐。
只如劍，成家活，不犯鋒鋩有生殺。
莫似章分句解徒，望卻龍門頭枿枿。